Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo zahraničných vecí a európskych záležitostí Slovenskej republiky 

2.	Názov zmluvy: Návrh na uzavretie Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej 

3.	Účel a predmet zmluvy a jeho úprava v právnom poriadku Slovenskej republiky:
Účelom dohody je predovšetkým prehĺbiť a rozvíjať vzájomné vzťahy medzi EÚ, jej členskými štátmi a Ukrajinou prostredníctvom pridruženia založeného na politickom dialógu, užšej spolupráci v rámci rôznorodých oblastí spoločenských vzťahov a obchode.V tejto súvislosti je osobitným účelom obchodných ustanovení vytvorenie zóny voľného obchodu, tzv. DCFTA (t.j. prehĺbená a komplexná zóna voľného obchodu) v rámci prechodného, najviac 10-ročného, obdobia. 

V právnom poriadku Slovenskej republiky je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 300/2005 Z. z. Trestný zákon v znení neskorších predpisov, v zákone č. 126/2011 Z. z. o vykonávaní medzinárodných sankcií v znení neskorších predpisov, v zákone č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, v zákone č. 199/2004 Z. z. Colný zákon a o zmene a doplnení niektorých zákonov v znení neskorších predpisov, či v zákone č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov. 

4.	Priama úprava práv alebo povinností fyzických osôb alebo právnických osôb:

5.	Úprava predmetu medzinárodnej zmluvy v práve EÚ:
Predmet medzinárodnej zmluvy je upravený celým radom právne záväzných aktov EÚ. 
V primárnom práve EÚ je upravený najmä v čl. 217 Zmluvy o fungovaní EÚ. 

Súlad medzinárodnej zmluvy s právom EÚ: úplná zhoda. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z kategórií vymedzených čl. 7 ods. 4 Ústavy Slovenskej republiky ide o medzinárodnú politickú zmluvu a o medzinárodnú hospodársku zmluvu všeobecnej povahy.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií vymedzených v čl. 7 ods. 5 Ústavy Slovenskej republiky ide o medzinárodnú zmluvu, na ktorej vykonanie nie je potrebný zákon. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.